Հոնկ Գոնկ

Հոնկ Գոնկ (Hong Kong), Չինաստանի յատուկ վարչական շրջան մը։ Անիկա կը գտնուի Չինաստանի հարաւային ափին, անմիջապէս Շենժենէն հարաւ, եւ կը կազմուի Հոնկ Գոնկի կղզիէն, Քոուլունէն եւ Նոր Տարածքէն։ 7.5 միլիոն բնակչութեամբ՝ 1,114 քառակուսի քիլոմեթր (430 քառակուսի մղոն) տարածքի մը մէջ, Հոնկ Գոնկ կը դասուի աշխարհի չորրորդ ամէնէն խիտ բնակեցուած շրջաններուն շարքին։ Հոնկ Գոնկ ստեղծուած է իբրեւ Բրիտանական Կայսրութեան գաղութ, երբ Քինկ Տայնըսթին 1841-1842 թուականներուն Օփիումի Առաջին Պատերազմը կորսնցնելէ ետք, կը զիջի Հոնկ Գոնգ կղզին։ Գաղութը կ'ընդլայնի դէպի Քոուլուն թերակղզի 1860-ին, եւ հետագային 1898-ին Միացեալ Թագաւորութիւնը կը ստանայ Նոր Տարածքներու 99-ամեայ վարձակալութիւն։ 1941-1945 թուականներուն, Երկրորդ Համաշխարհային Պատերազմի ընթացքին, Հոնկ Գոնկ կը բռնագրաւուի Ճափոնի կողմէ։ 1997-ին տարածքը կը փոխանցուի Միացեալ Թագաւորութենէն Չինաստան։ Հոնկ Գոնկ Չինաստանէն կը պահէ առանձին կառավարման եւ տնտեսական համակարգեր՝ «մէկ երկիր, երկու համակարգ» սկզբունքին տակ։ Ի սկզբանէ, իբրեւ գիւղատնտեսական եւ ձկնորսական գիւղերու տարածք, Հոնկ Գոնկ այսօր աշխարհի կարեւորագոյն տնտեսագիտական կեդրոններէն եւ առեւտրական նաւահանգիստներէն մէկն է։ Անիկա կը դասուի աշխարհի երրորդ ամէնէն կարեւոր համաշխարհային տնտեսագիտական կեդրոնը՝ Նիւ Եորքէն եւ Լոնտոնէն ետք, եւ կը հանդիսանայ արտահանման 9-րդ եւ ներմուծման 8-րդ ամէնէն մեծ տնտեսութիւն ունեցող վայրերէն մէկը։ Հոնկ Գոնկի արժոյթը Հոնկ Գոնկի տոլարը, աշխարհի մէջ ամէնէն շատ գործածուող արժոյթներուն շարքին իններորդն է։ Քաղաքը տունն է աշխարհի երրորդ ամէնէն մեծ միլիառատէրերու քանակին, եւ ունի նաեւ շատ բարձր կարողութեամբ անհատներու (UHNW) երկրորդ ամէնէն մեծ խումբը։ Հոնկ Գոնկ աշխարհի ամէնէն բարձրայարկ շէնքեր ունեցող շրջանն է, թէեւ բնակարանային պահանջարկը անընդհատ շատ բարձր է։ Ան նաեւ երկրորդ ամէնէն սուղ անշարժ գոյքի շուկան է եւ աշխարհի ամէնէն սուղ քաղաքներէն մէկը։ Հոնկ Գոնկ աշխարհի ամէնէն շատ այցելուած քաղաքներէն մէկն է։ Անիկա զարգացած շրջան մըն է՝ 0.955 Մարդկային Զարգացման Ցուցանիշով (HDI), որ զինք կը դասէ աշխարհին մէջ ութերորդ տեղը, եւ ներկայիս Ասիոյ մէջ միակ տարածքն է, որ կը գտնուի առաջին տասնեակին մէջ։ Հոնկ Գոնկ դասուած է իբրեւ Alpha+ քաղաք՝ «Globalization and World Cities Research Network»ի կողմէ։ Քաղաքը ունի աշխարհի ամէնէն բարձր կեանքի միջին տեւողութիւններէն մէկը, եւ բնակչութեան 90%-էն աւելի կ'օգտուի հանրային փոխադրամիջոցներէն։ Պատկերասրահ